ليه بصلي 5 مرات في اليوم واشمعنا الحركات دي ؟ مش ممكن لو دعيت ربنا بقلبي كدا وخلاص أبقا أحسن من واحد بيأدي الحركات و قلبه في مكان تاني ؟
السلام عليكم ورحمة الله وبركاته  المشكلة إن حضرتك بصيتي للصلاة على إنها تكليف، وهي جعلت للتشريف. وسميت صلاة لأنها تصل العبد بالرب. فلما ربنا يقول لحضرتك أنا عايز أقابلك، وهو الغني عني وعنك، وتقوليله وأنا مش عايزة، في حاجات تانية ممكن أعملها أحسن. فده فوق إنه عيب لو اتعمل مع الوالد مش مع الرب وملك الملوك، إلا أنه كمان معناه إني أنا مش عبد. لأن العبد بينفذ أوامر سيده، مش بيعمل اللي على مزاجه هو. ولذلك جعلوا ترك الصلاة أعظم الكبائر لأنها علامة استغناء العبد عن صلة الله به.